漢宗廟樂舞辭
作者：張昭
朝代：唐

paragraphs: 高廟明靈再啓圖，金根玉輅幸神都。
巢阿丹鳳銜書命，入昴飛星獻寶符。
正撫薰弦娛赤子，忽登仙駕泣蒼梧。
薦櫻鶴館笳簫咽，酌鬯金楹劒珮趨。
星俎雲罍兼魯禮，朱干象箾雜巴渝。
氤氳龍麝交青瑣，髣髴錫鑾下蘂珠。
薦豆奉觴親玉几，配天合祖耀璿樞。
受釐飲酒皇歡洽，仰俟餘靈泰九區。